“Төп нигез”ебез ныкмы?

	Быелгы Сабан туе бәйрәмнәре узгач, Татарстанның Саба районында Бөтендөнья татар хатын-кызларының “Ак калфак” оешмасының күчмә утырышы булып үтте. Мин үзем чакырулы булсам да, чарага бара алмадым. 	 Бу гаҗәеп матур һәм алдынгы районның күп урыннарында булып, биредәге эшләр, алдынгы тырыш хатын-кызларыбыз белән Похвистнево районының Гали авылыннан җирле “Ак калфак” оешмасы активистлары Илһамия КӘРИМОВА һәм Гөлшат НИЗАМОВА танышып, бик тә тәэсирләнеп, бай эш тәҗрибәсе туплап кайттылар. Утырышның темасы да «Төп нигез» дип аталып, анда сүз ничек итеп милли гаиләне ныгыту, үстерү, саклау кирәклеге турында алып барылган. Хатын-кызларыбыз Сабадан әйләнеп кайткач та, без үзебездә дә Гали авылы активистлары белән берлектә шушы темага багышланган күчмә утырыш уздырырга уйлап, әзерлек эшләре дә алып бара башлаган идек. Оешмабызның кураторы, “Дуслык” өлкә иҗтимагый оешмасы президенты, Бөтендөнья татар конгрессының яңа гына сайланып куелган Шура әгъзасы Фәхретдин Бәдретдин улы Канюкаев, һава торышының бик эссе булуы сәбәпле, безгә бу утырышны видеоконференция формасында үткәрергә тәкъдим ясады. Без моның белән килешкән дә идек инде. Ә шул ук Похвистнево районының Иске Мәчәләйдән “Ак калфак” оешмасының актив әгъзаларының берсе – Асия Ильяс кызы Исмәгыйлеваның 60 яшьлек юбилеена чакыру килеп төшкәч, күчмә утырыш турындагы планнарыбызны үзгәртергә туры килде. Бу мәҗлескә Галидән дә, районның Подбельск, Яңа Мансур, Красный ключ кебек авылларыннан да, Татарстанның Чирмешән районыннан, Пох¬вистневоның үзеннән, шулай ук Самарадан һәм башка урыннардан да күп кунаклар чакырылган иде. Димәк, бу юбилей мәҗлесен “Төп нигез” дип атап, “Ак калфак” оешмабызның күч¬мә утырышы буларак үт¬кәрергә мөмкинлек булды. 
	---	
Бердәмлек

	№ --- | 10.09.2017	


